•አገራችን አሁን የይቅርታና የመደመር አየር የሚስተጋባበባት መድረክ ሆናለች። ይህ የመደመር መርህ መሠረት በአገር ቤትም ሆነ በውጭ አገር የሚገኙ የፖለቲካ ድርጅቶች ለአገራቸው ሰላምና ዴሞክራሲ ግንባታ ሲባል ልዩነታቸውን አጥብበው በጋራ መሥራት አለባቸው ብሎ ኢሕአፓ (አንድነት) ያምናል። በዚህ መሠረት ጉባዔው የኅብረት ትግልን አስመልክቶ እስካሁን ድረስ ኢሕአፓ ጥረት ያደረገባቸውንና የተሳተፈባቸውን የኅብረት ትግሎች በሰፊው መርምሯል። ስለሆነም አሁን በመሬት ላይ ያለው ሃቅ በኅብረት መታገል ውጤታማና ተስፋ ሰጭ ስለሆነ ኢሕአፓ (አንድነት) እስካሁን ሲከተለው የነበረውን በኅብረት የመታገል አቋሙን በማደስና በማጠናከር ከኢትዮጵያ ሕዝብ የጋራ ትግል ሸንጎ (ሸንጎ) ጋር በመሆን ከዚህ በፊት ከነበረው በበለጠና ሌሎችንም ሊያሳትፍ በሚችል ጥንካሬ ለዴሞክራሲና ለሀገር ሉዓላዊነት የሚደረገውን ትግል አጠናክሮ ለመቀጠል ጉባዔው ወስኗል።
